Naboer om terrorsiktet Aker-ingeniør: - Vellykket, integrert familie
Mandag ettermiddag denne uken: I et eneboligstrøk på Østlandet kjører en rekke biler inn på tunet i et fredelig nabolag. Mannskapet i bilene går resolutt til verks i en eldre enebolig øverst i tunet. De er fra PST og de er bevæpnet. Omtrent samtidig har politiet pågrepet en 48 år gammel mann som jobber som ingeniør hos Aker Solution. – Jeg må innrømme at jeg trodde det var håndverkere som parkerte. Så naiv er jeg, sier en nabo som bor like ved eneboligen der en nå terrorsiktet 48-åring bor sammen med sin kone og sine to voksne barn i begynnelsen av 20-årene. Huset de bor i har lenge vært under oppussing. Eneboligstrøket ligger tilbaketrukket fra hovedveien, med skogen i bakgrunnen, men samtidig så tett at man kan høre suset fra bilene som raser forbi.Naboene VG har snakket med var i går i sjokk over at det faktisk var PST som hadde vært på besøk. – Dette er snakk om en vellykket, over snittet utdannet og godt integrert familie som har bodd her i nabolaget i seks år. De er meget hyggelige, og vi har hatt et godt naboskap, sier en av de nærmeste naboene til VG. Han forteller at mannen i huset virket å være opptatt av jobben, og å holde huset i stand. Videre beskriver han dem som «vestlige og godt integrerte». En annen nabo forteller at 48-åringen og familien levde et stille og tilbaketrukket liv. – Det var ingen hemmelighet at de var religiøse. Vi kunne se mannen i vinduet når han ba, sier hun og peker på de store vinduene som vender ut mot gårdsplassen. Andre VG har snakket med sier at de ikke har inntrykk av at mannen virker spesielt religiøs. I går kunne naboene se PST-mannskapet i de samme vinduene med hodelykter, mens de saumfarte boligen etter det som kan være beviser i den nylig opprettede terrorsaken. – Jeg syntes det var merkelig. Det var først da vi leste på nettavisene at vi skjønte hva som hadde skjedd, sier en av naboene.Det var i 1998 den Aker Solutions-ansatte først flyktet til Norge. Her begynte han tidlig på en utdannelse, og på starten av årtusenet studerte han ingeniørfag maskin ved Høgskolen i Oslo og Akershus. Fem år etter at han først kom til Norge returnerte han til hjemlandet. Der sluttet han seg til, og kjempet for, Iraqi National Congress (INC). Ifølge opplysninger tilgjengelig på internett skal han ha hatt en høyere offisersgrad. INC var ledet av Ahmad Chalabi. Han er ingen hvem som helst i historien om USAs invasjon av landet og Saddam Husseins fall. Ifølge boken «The Man Who Pushed America to War», av Aram Roston, var nettopp Chalabi og INC svært viktige kilder for informasjon om at Hussein hadde masseødeleggelsesvåpen. At Saddam angivelig hadde slike våpen var den direkte foranledningen til den amerikanske invasjonen i 2003. Senere skulle det vise seg at Irak aldri hadde slike våpen.Kort tid etter at Saddam Hussein falt i 2003 skal en gruppe unge menn ha samlet sammen etterretningsdokument i bakgården av en bygning i Bagdad. I dokumentene skal det har vært detaljerte beskrivelser av rekkevidden til det nådeløse regimet. Flere etterretningsoperasjoner skal ha vært beskrevet. Mennene satte fyr på haugen med dokumenter og stakk av. Da gikk en annen gruppe menn inn i bakgården, ifølge en britisk storavis. Dette var Chalabis menn. De bevæpnede mennene var ledet av den nå terrorsiktede mannen. Sammen med sine medhjelpere skal 48-åringen, som mandag ble pågrepet på Fornebu, ha klart å redde unna en rekke av dokumentene før flammene slukte dem. Dette har blitt beskrevet som et etterretningskupp. Avisen, som kort tid etter fikk se flere av dokumentene, skrev at de fortalte en fascinerende historie. Blant annet stod det beskrevet hvordan Saddams agenter skal ha infiltrert den arabiske nyhetskanalen Al-Jazeera.I løpet av de tre neste årene skjedde det noe med 48-åringen som nå er terrorsiktet i Norge. Hans sympati snudde seg bort fra Chalabi, som fikk en nøkkelrolle i Iraks overgangsregjering, INC og USA. Håpet hans hadde vært at USA skulle frigjøre Irak. I stedet vokste følelsen av at USA ikke var noe annet enn en okkupasjonsmakt. 48-åringen reiste tilbake til Norge i 2006. Samme år ble han norsk statsborger. Tilbake i Norge uttalte den samfunnsengasjerte mannen, som har vært aktiv lokalpolitiker for SV i en kort periode årene 2007 og 2008, seg flere ganger i offentligheten om situasjonen i Irak. Han var kritisk til Vesten, og spesielt USA. – Jeg har ingen kommentar til dette, ut over at jeg regner med at hans bakgrunn og historie er noe av det som vil være gjenstand for etterforskning fra PST sin side, sier mannens forsvarer, Brynjar Meling, til VG. Og etter det VG får opplyst har nettopp krigserfaringen vært tema i avhørene med PST.Et annet tema har vært 48-åringens profiler på Facebook og Twitter. Kontoer i hans navn var i går sperret. Mye tyder på at PST reagerte raskt da det ble klart hva slags opplysninger 48-åringen skal ha spredd på nettet. Deler av informasjonen skal ha blitt delt åpent på nettet. Selv vil PST verken bekrefte eller avkrefte disse opplysningene overfor VG. – Vi har ingen kommentarer i saken, sier kommunikasjonsdirektør Trond Hugubakken. Heller ikke 48-åringens forsvarer kan si noe om dette nå: – Slik situasjonen er nå har jeg ikke anledning til å kommentere denne opplysningen. Min klient har valgt ikke å motta dokumenter i saken, og svarer på de spørsmål PST har, sier Meling. Heller ikke Aker Solutions ønsket å si noe om saken i går. De viste til at de ikke har tradisjon for å kommentere verken politisaker eller personalsaker. 48-åringen er siktet for å ha spredd informasjon som er egnet for de som ønsker å begå en terrorhandling. Mandag ble han pågrepet av PST på arbeidsplassen ved Aker Solution på Fornebu. Det var selskapet som varslet PST etter at de avdekket at norsk-irakeren var aktiv på ekstreme nettsteder.I går ble han varetektsfengslet med brev- og besøkskontroll for fire uker i Asker og Bærum tingrett. Norsk-irakeren hadde samtykket til å bli fengslet. – Han er overrasket over pågripelsen. Han mener han ikke har gjort noe straffbart og at det heller ikke er kritikkverdig i forhold til arbeidsplassen, sier advokatfullmektig Bjørn André Gulstad, som forsvarer mannen sammen med Brynjar Meling. Advokatfullmektigen sier han ikke kan opplyse hva klienten har gjort. Etter det VG kjenner til skal 48-åringen ha vært svært aktiv på et nettforum hvor mange uttrykker støtte til terrororganisasjoner som IS og al-Qaida. De siste årene har den siktede 48-åringen vært aktiv i en irakisk forening i hovedstaden. VG har snakket med en annen som har vært aktiv i samme forening. Han forteller at det er flere år siden de nå hadde kontakt, men at han ikke får seg til å tro at 48-åringen har gjort noe som kan knytte ham til terror. – Nei, jeg husker ham som en veldig snill og hyggelig mann. Han var også veldig sosial. Jeg merket aldri noen aggressive tendenser hos ham.
Den terrorsiktede 48-åringen blir beskrevet som en hyggelig mann. I Irak var han offiser i opposisjonsgruppen Iraqi National Congress.